CELEX: 32019D2140
Language: bg
Date: 2019-10-21 00:00:00
Title: Решение (ЕС) 2019/2140 на Комисията от 21 октомври 2019 година относно държавна помощ SA.52194 - 2019/C (ex 2018/FC) – Словашка република – Словашки данък върху оборота от продажбите на дребно (нотифицирано под номер С(2019) 7474) (само текстът на словашки език е автентичен) (текст от значение за ЕИП)

13.12.2019   
               
               
                  BG
               
               
                  Официален вестник на Европейския съюз
               
               
                  L 324/11
               
            
         РЕШЕНИЕ (ЕС) 2019/2140 НА КОМИСИЯТА
         от 21 октомври 2019 година
         относно държавна помощ SA.52194 - 2019/C (ex 2018/FC) – Словашка република – Словашки данък върху оборота от продажбите на дребно
         
            
               (нотифицирано под номер С(2019) 7474)
            
         
         (само текстът на словашки език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 108, параграф 2, първа алинея от него,
         като има предвид, че:
         1.   ПРОЦЕДУРА
         
         
                     (1)
                  
                  
                     На 13 декември 2018 г. словашкият парламент прие Закона относно специалния данък върху веригите за продажба на дребно („Закон за данъка върху продажбите на дребно“) (1), с който бе въведен данък върху оборота от продажбите на търговците на дребно, които продават храни на крайни потребители („данък върху продажбите на дребно“). Законът за данъка върху продажбите на дребно влезе в сила на 1 януари 2019 г. Първият период, в рамките на който бе начислен данъкът, бе от януари до март 2019 г., като дължимият данък трябваше да бъде платен до края на април 2019 г.
                  
               
                     (2)
                  
                  
                     На Комисията стана известно за данъка върху продажбите на дребно въз основа на информацията за пазара, която получи от октомври 2018 г. нататък. На 21 декември 2018 г. Комисията получи жалба, в която се твърдеше, че освобождаванията от данъка съгласно Закона за данъка върху продажбите на дребно представляват държавна помощ за някои търговци на дребно.
                  
               
                     (3)
                  
                  
                     На 11 януари 2019 г. службите на Комисията изпратиха до Словашката република писмо, с което искаха информация относно данъка върху продажбите на дребно. На 22 януари 2019 г. службите на Комисията препратиха жалбата на Словашката република за евентуални коментари.
                  
               
                     (4)
                  
                  
                     На 7 февруари 2019 г. Комисията получи отговора на Словашката република на писмото на Комисията от 11 януари 2019 г., както и становището ѝ по жалбата.
                  
               
                     (5)
                  
                  
                     На 13 февруари 2019 г. службите на Комисията изпратиха писмо до Словашката република, в което изложиха своето предварително мнение по този въпрос, като информираха Словашката република, че Комисията е обмислила издаването на разпореждане за преустановяване в съответствие с член 13, параграф 1 от Регламент (ЕС) 2015/1589 на Съвета (2) и ѝ дава възможност да представи коментари.
                  
               
                     (6)
                  
                  
                     На 5 март 2019 г. Словашката република изпрати отговора си на писмото на Комисията от 13 февруари 2019 г.
                  
               
                     (7)
                  
                  
                     С писмо от 2 април 2019 г. Комисията уведоми Словашката република, че е решила да открие процедурата, предвидена в член 108, параграф 2 от Договора за функционирането на Европейския съюз (ДФЕС) по отношение на мярката, въведена със Закона за данъка върху продажбите на дребно („решението за откриване на процедурата“). Комисията също така изиска незабавното преустановяване на мярката в съответствие с член 13, параграф 1 от Регламент (ЕС) 2015/1589.
                  
               
                     (8)
                  
                  
                     Решението за откриване на процедурата беше публикувано в Официален вестник на Европейския съюз (3). Комисията прикани заинтересованите страни да представят мненията си относно мярката за помощ.
                  
               
                     (9)
                  
                  
                     Словашката република представи забележките си по решението за откриване на процедурата с писмо от 13 май 2019 г. и информира Комисията, че Законът за данъка върху продажбите на дребно е бил отменен.
                  
               
                     (10)
                  
                  
                     На 29 май 2019 г., след информацията, предоставена от Словашката република на 13 май 2019 г., службите на Комисията изпратиха до Словашката република писмо, с което искаха допълнителна информация относно правния статут на Закона за данъка върху продажбите на дребно. Словашката република изпрати отговора си на писмото на Комисията на 10 юни 2019 г.
                  
               
                     (11)
                  
                  
                     Комисията не получи мнения относно решението за откриване на процедурата от заинтересовани страни.
                  
               2.   ОПИСАНИЕ НА МЯРКАТА
         
         
                     (12)
                  
                  
                     Със Закона за данъка върху продажбите на дребно се въвежда данък със следните основни характеристики:
                     
                                 а)
                              
                              
                                 данък от 2,5 % се прилага за целия оборот на търговците на дребно, които продават храни (включително оборота, получен от продажби на нехранителни продукти);
                              
                           
                                 б)
                              
                              
                                 ако най-малко 25 % от техния оборот се генерира от продажбата на храни на крайни потребители;
                              
                           
                                 в)
                              
                              
                                 ако извършват дейност в най-малко 15 % от всички словашки административни райони;
                              
                           
                                 г)
                              
                              
                                 членовете/филиалите на франчайзи и на търговски сдружения се третират като отделни данъкоплатци за изпълнението на условията за прилагане на данъка върху продажбите на дребно;
                              
                           
                                 д)
                              
                              
                                 следните търговци на дребно са освободени от данъка:
                                 
                                             (1)
                                          
                                          
                                             малки и средни предприятия, както са определени в Регламент (ЕС) № 651/2014 (4);
                                          
                                       
                                             (2)
                                          
                                          
                                             заведения за обществено хранене;
                                          
                                       
                                             (3)
                                          
                                          
                                             търговци на дребно, които са производители на храни (или са свързани с производители на храни) и имат нетен оборот, от който поне 80 % произтичат от продажбата на произведени от тях храни за крайни потребители;
                                          
                                       
                                             (4)
                                          
                                          
                                             търговци на дребно, които имат оборот, от който най-малко 80 % произтичат от продажбата на храни от същата категория;
                                          
                                       
                                             (5)
                                          
                                          
                                             търговци на дребно, за които дължимият данък не надвишава 5 000 EUR на тримесечие;
                                          
                                       
                           
                                 е)
                              
                              
                                 данъчната основа не включва нетния оборот на обектите за търговия на дребно, намиращи се в:
                                 
                                             (1)
                                          
                                          
                                             най-слабо развитите райони в Словакия и имащи най-много 10 служители,
                                          
                                       
                                             (2)
                                          
                                          
                                             общини с не повече от три търговски обекта, продаващи храни на крайни потребители.
                                          
                                       
                           
               
                     (13)
                  
                  
                     Съгласно Закона за данъка върху продажбите на дребно Министерството на земеделието използва нетните постъпления от данъка върху продажбите на дребно, по-специално за подпомагане на секторите на селското стопанство и храните. Нетните постъпления представляват разликата между: а) приходите от данъци на дребно и б) намалението на корпоративния подоходен данък, дължащо се на приспадането на данъка върху продажбите на дребно.
                  
               3.   ОТМЯНА НА МЯРКАТА
         
         
                     (14)
                  
                  
                     С писмо от 13 май 2019 г. Словашката република информира Комисията, че Законът за данъка върху продажбите на дребно е отменен със Закон № 88/2019 от 9 април 2019 г. (наричан по-нататък „Законът за отмяната“) (вж. съображение (9) по-горе). Поради това Словашката република изрази позицията си, че проведеното от Комисията официално разследване вече не е от значение.
                  
               
                     (15)
                  
                  
                     В отговор на искане за по-подробна информация, с писмо от 10 юни 2019 г. Словашката република уведоми Комисията, че Законът за данъка върху продажбите на дребно не е отменен с обратно действие, тъй като основен принцип на върховенството на закона в Словашката република забранява данъчното законодателство да има обратно действие. Законът за отмяната е влязъл в сила на 9 април 2019 г. и Законът за данъка върху продажбите на дребно е бил отменен от тази дата.
                  
               
                     (16)
                  
                  
                     Освен това по искане на службите на Комисията Словашката република посочи, че субектите, за които се е прилагал отмененият Закон за данъка върху продажбите на дребно през периода, в който е бил в сила, не са имали никакво задължение за плащане на данъка върху продажбите на дребно и че Словашката република не е имала законно право да налага плащането на данъка върху продажбите на дребно. Накрая, Словашката република потвърди, че нито един субект не е извършил плащане на данъка върху продажбите на дребно.
                  
               
                     (17)
                  
                  
                     По този начин, съгласно информацията, предоставена от Словашката република, Законът за данъка върху продажбите на дребно е бил отменен и не е довел до никакво плащане на данък или данъчно задължение за периода, през който е бил в сила.
                  
               
                     (18)
                  
                  
                     Предвид отмяната на Закона за данъка върху продажбите на дребно от Словашката република официалната процедура по разследване, открита по отношение на мярката за помощ по силата на този акт, е станала безпредметна.
                  
               4.   ЗАКЛЮЧЕНИЕ
         
         
                     (19)
                  
                  
                     Процедурата, предвидена в член 108, параграф 2 от ДФЕС, е станала безпредметна поради отмяната на Закона за данъка върху продажбите на дребно от Словашката република и следва да бъде прекратена,
                  
               ПРИЕ НАСТОЯЩОТО РЕШЕНИЕ:
         
            Член 1
            Поради отмяната на Закона за данъка върху продажбите на дребно от Словашката република официалната процедура по разследване съгласно член 108, параграф 2 от Договора за функционирането на Европейския съюз, започната на 2 април 2019 г. по отношение на мярката за помощ по Закона за данъка върху продажбите на дребно, е станала безпредметна и се прекратява.
         
         
            Член 2
            Адресат на настоящото решение е Словашката република.
         
         
            Съставено в Брюксел на 21 октомври 2019 година.
            
               
                  За Комисията
               
               Margrethe VESTAGER
               
                  Член на Комисията
               
            
         
         
            (1)  Закон № 385/2018 Coll. от 13 декември 2018 г. относно специалния данък върху веригите за продажба на дребно и за изменение на Закон № 595/2003 Coll. за данъка върху доходите, както бе изменен впоследствие.
         
            (2)  Регламент (ЕС) 2015/1589 на Съвета от 13 юли 2015 г. за установяване на подробни правила за прилагането на член 108 от Договора за функционирането на Европейския съюз (ОВ L 248, 24.9.2015 г., стр. 9).
         
            (3)  ОВ C 194, 7.6.2019 г., стр. 11.
         
            (4)  Регламент (ЕС) № 651/2014 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ L 187, 26.6.2014 г., стр. 1).